Opskrifter med asparges: Skønne retter med grønne og hvide
Asparges – de små kære stængler, der vokser op af jorden og smager så dejligt sødt og sprødt – kan bruges til rigtig mange ting, både de hvide af slagsen og de grønne asparges.
Forskellen på de grønne og de hvide asparges er sådan set bare måden de bliver dyrket på. Mens de grønne asparges får lov at skyde op af jorden, så bliver de hvide dækket af jord til de høstes, så de ikke får farve. Det har ret stor betydning for smag, og hvordan de tilberedes. De hvide asparges skal skrælles og koges, mens de grønne både kan tilberedes eller spises rå og har en mere sprød smag.
Jeg må indrømme at jeg er størst fan af de grønne asparges, der har den der milde ærteagtige smag og er nemmest at bruge. De kan med fordel grilles eller steges og serveres som simpelt tilbehør til enhver ret, eller de kan få lov at spille hovedrollen. Fx til frokost.
Grønne asparges kan også bruges i varme retter. Jeg laver gerne risotto på perlebyg med denne grøntsag, som giver en sprødhed og et friskt udtryk til retten. De hvide asparges egner sig mere til tarteletter eller forretter. Fx kan det serveres med stenbiderrogn og æggesalat eller du kombinere den hvide asparges med en generøs mængde hollandaise.
Umiddelbart er der ret mange gode muligheder, når det kommer til asparges, så tag endelig et kig i mit opskriftindeks her, og så om ikke der er nogle opskrifter med asparges, der kan inspirere dig til at bruge den lækre grøntsag.
Hvornår er asparges i sæson?
Både grønne og hvide asparges er en forårsgrøntsag, der melder sin ankomst i maj og juni, og det er altså en relativ kort sæson. De grønne asparges kan du dog finde importeret året rundt, mens de hvide kun kan købes i de tidlige sommermåneder.